Taustaa

“Kansainvälisen selvityksen mukaan suomalaiset käyttävät asukasta kohti rahapeleihin rahaa kolmanneksi eniten maailmassa. Terveyden ja hyvinvoinnin laitos arvioi jo vuonna 2015, että Suomessa on rahapeliongelmista kärsiviä peräti 124 000”, Kauppalehti 6.9.2018.

“Tutkimusten mukaan pelaaminen keskittyy voimakkaasti vähiten koulutettuun ja köyhimpään kansanosaan. Ne, jotka pelaavat, pelaavat paljon. Viisi prosenttia suomalaisista käyttää puolet rahapelaamisen koko maassa käytetystä rahasta”, Helsingin Sanomat 3.9.2018. “Suomessa nämä suurpelaajat käyttävät peleihin keskimäärin 5 000 euroa vuodessa”, Helsingin Sanomat 27.7.2018.

“Poliisihallitus on puuttunut moneen kertaan Veikkauksen markkinointiin. Rahapeliyhtiötä on ojennettu jo yhteensä kuusi kertaa”, Iltalehti 19.5.2018. “Veikkaus rikkoi taas lakia – johto puhuu puuta heinää, poliitikot eivät ota vastuuta”, Suomen Kuvalehti 14.10.2017. “Tutkija Veikkauksen toiminnasta: Valtio edistänyt rahapelaamista – mainonta pitäisi kieltää”, MTV Huomenta Suomi 5.9.2018.

Laki

“Yhtiön [Veikkaus Oy:n] tehtävänä on harjoittaa rahapelitoimintaa siten, että rahapeleihin osallistuvien oikeusturva taataan, väärinkäytökset ja rikokset pyritään estämään sekä pelaamisesta aiheutuvia taloudellisia, sosiaalisia ja terveydellisiä haittoja ehkäistään ja vähennetään”, Arpajaislaki 3 luku, Rahapelitoiminta 12 § (21.12.2016/1286).

“Veikkaus Oy saa markkinoida rahapelejä ja yhtiötä, jos markkinointi ei edistä taloudellisia, sosiaalisia ja terveydellisiä haittoja aiheuttavaa pelaamista ja jos markkinoinnilla ohjataan rahapelikysyntää tämän lain nojalla harjoitettavaan rahapelitoimintaan”, Arpajaislaki 3 luku, Rahapelitoiminta 14 b § (21.12.2016/1286).

Kommentti

Valtion omistama monopoli Veikkaus Oy puolustaa markkinointiaan viittaamalla edellä esitetyn lakipykälän 14 b § kohtaan, jossa todetaan, että markkinoinnilla saa ohjata rahapelikysyntää [ulkomaisilta kilpailijoilta] Veikkauksen piiriin. Sama lakipykälä kuitenkin ehdollistaa tällaisen markkinoinnin sille, ettei markkinointi “edistä taloudellisia, sosiaalisia ja terveydellisiä haittoja”.

Suomalaisia köyhdyttävät rahapelit toivat Veikkaukselle 1,8 miljardia euroa vuonna 2017. Veikkauksen rahapelimarkkinointi luonnollisesti kasvattaa tätä lukua, sekä suomalaisten köyhtymistä. Markkinointi toimii, muuten siihen tuskin palaisi 450 miljardia dollaria maailmanlaajuisesti, ja Veikkaukselta 60 miljoonaa euroa vuodessa. Tällä logiikalla on selvää, että suomalaiset köyhtyisivät vähemmän, jos rahapelejä ei markkinoitaisi.

Rahapelien tuotoilla rahoitetaan Suomessa muun muassa kansalaisjärjestöjä, tutkimusta ja kulttuuria. Se on hienoa asia. Haittoja synnyttäviä rahapelejä ei kuitenkaan voi markkinoida silläkään perusteella. Siinä tapauksessa se puoltaisi myös tupakan, laillisten huumeiden ja alkoholin markkinoinnin sallimista, kunhan osa tuotoista menee hyväntekeväisyyteen.

Mikäli yllämainitut suomalaiset suurpelaajat sijoittaisivat tuon 5 000 euroa kustannustehokkaisiin osakesijoitusvaihtoehtoihin, heillä olisi keskimäärin noin 200 000 euron omaisuus 20 vuoden kuluttua. Suurin osa suomalaisista ei tätä tiedä. Rahapelien sijaan olisi yhteiskunnallisesti tarkoituksenmukaista markkinoida pitkäjänteistä ja kustannustehokasta osakesäästämistä.

Sillä suomalainen voittaa aina.

Aiheesta lisää

Katso: Veikkauksen varatoimitusjohtaja vieraana by #rahapodi jakso 94

Katso: Veikkaus ja peliriippuvuuden anatomia by #rahapodi jakso 92

Kuuntele: Veikkaus ja kadonneen rahavuoren metsästys by #rahapodi jakso 38

Mitä mieltä sinä olet? Mistä sinä haluaisit näkökantoja? Kirjoita kommentti tai ota yhteyttä. Minut tavoittaa sähköpostitse osoitteesta martin.paasi@nordnet.fi, Twitteristä tunnuksella @MartinNordnet ja puhelimitse numerosta 050 5918292.